SR ควักเงิน 29.49 ลบ. ซื้อหุ้นโซลาร์ฟาร์ม 2 แห่ง กำลังผลิตเกือบ 6 MW
SR ควักเงิน 29.49 ลบ. ซื้อหุ้นโซลาร์ฟาร์ม 2 แห่งในจ.สิงห์บุรี-ฉะเชิงเทรา กำลังผลิตเกือบ 6 MW คาดแล้วเสร็จสิ้นเดือนพ.ค.นี้
26 มี.ค. 2561

บริษัท สยามราช จำกัด (มหาชน) หรือ SR ระบุว่า ที่ประชุมคณะกรรมการบริษัทครั้งที่ 1/2560 เมื่อวันที่ 22 กุมภาพันธ์ 2561 ได้มีมติอนุมัติให้บริษัท เอสอาร์ เพาเวอร์ โฮลดิ้ง จำกัด (SRPH) เข้าซื้อหุ้นบริษัท ซี.ทู.ซี. โซลูชั่นส์ จำกัด (C2C) จำนวน 89,105 หุ้น คิดเป็นสัดส่วน 25.10% ของหุ้นที่ออกจำหน่ายทั้งหมด
รวมทั้งบริษัท โซลเทคโซลูชั่นส์ จำกัด (STS) จำนวน 205,820 หุ้น คิดเป็นสัดส่วน 25.10% ของหุ้นที่ออกจำหน่ายทั้งหมดจากผู้ถือหุ้นเดิม ซึ่งเป็นกลุ่มบริษัทผู้ดำเนินธุรกิจผลิตกระแสไฟฟ้าจากพลังงานแสงอาทิตย์ โดยมีกำลังการผลิต 0.998 เมกะวัตต์ (MW) และ 4.990 เมกะวัตต์ (MW) ตามลำดับ มูลค่าเงินลงทุนรวม 29.49 ล้านบาท
โดย SRPH และ บจก.เพาเวอร์ซันโซลูชั่นส์ (PSS) และ บจก.เพาเวอร์ซิสเต็มส์แอนด์เซอร์วิส (P&amp;S) ได้ลงนามในสัญญาซื้อขายหุ้นเมื่อวันที่ 23 มีนาคม 2561 ทั้งนี้ เมื่อเงื่อนไขบังคับก่อนที่กำหนดไว้ในสัญญาซื้อขายหุ้นสำเร็จ หรือได้รับการยกเว้น และเป็นไปตามข้อกำหนดและเงื่อนไขของสัญญาดังกล่าว บริษัทฯ คาดว่าการซื้อหุ้น 25.10% ของหุ้นที่ออกจำหน่ายทั้งหมดใน C2C และ STS จะแล้วเสร็จภายในวันที่ 31 พ.ค.61
สำหรับบริษัท ซี.ทู.ซี. โซลูชั่นส์ จำกัด  เป็นผู้ดำเนินธุรกิจโรงไฟฟ้าสิงห์บุรี กำลังการผลิต 0.998  MW มีระยะเวลาการจำหน่ายไฟฟ้า 25 ปี ส่วนบริษัท โซลเทคโซลูชั่นส์ จำกัด  เป็นผู้ดำเนินการธุรกิจโรงไฟฟ้าฉะเชิงเทรา กำลังการผลิต 4,990 MW ระยะเวลาการจำหน่าย 25 ปี โดยทั้ง 2 โครงการได้เริ่มจำหน่ายไฟฟ้าเชิงพาณิชย์ (COD) ตั้งแต่ปี 2560
โดยการเข้าลงทุนในโครงการโรงไฟฟ้าพลังงานแสงอาทิตย์จะช่วยบริษัทฯ กระจายรายได้ และถือเป็นการกระจายความเสี่ยงจากการดำเนินธุรกิจของบริษัทฯ โดยที่บริษัทฯ ยังคงสามารถเน้นการประกอบธุรกิจในกลุ่มพลังงานเช่นเดิม
 